b'\n_START_ARTICLE_\nAspergiloza\n_START_SECTION_\nSimptomi\n_START_PARAGRAPH_\nSimptomi so odvisni od vrste aspergiloze oziroma od prizadetih organov. Pri alergijski bronhopulmonalni aspergilozi se lahko pojavijo ka\xc5\xa1elj, izka\xc5\xa1ljevanje krvavega ali rjavkastega izme\xc4\x8dka, vro\xc4\x8dina, slabo po\xc4\x8dutje, piskanje v plju\xc4\x8dih, izguba telesne te\xc5\xbee. Bolezen se lahko ka\xc5\xbee kot kroni\xc4\x8dna astma in lahko vodi do bronhiektazije. Aspergilom lahko, da ne povzro\xc4\x8da simptomov, lahko pa se pojavijo bole\xc4\x8dina v prsih, ka\xc5\xa1elj, izka\xc5\xa1ljevanje krvavega izme\xc4\x8dka, utrujenost, vro\xc4\x8dina, izguba telesne te\xc5\xbee. Invazivna aspergiloza lahko najprej povzro\xc4\x8di lezije na ko\xc5\xbei, sinusitis ali plju\xc4\x8dnico, prizadene lahko tudi jetra, ledvice, mo\xc5\xbegane in druga tkiva in organe in velikokrat hitro vodi v smrt.\n_START_SECTION_\nZdravljenje\n_START_PARAGRAPH_\nAspergilomi ne zahtevajo zdravljenja s protiglivi\xc4\x8dnimi zdravili in se tudi ne odziva nanje; potrebna pa je lahko operativna odstranitev \xc5\xbeari\xc5\xa1\xc4\x8d v plju\xc4\x8dih, \xc4\x8de povzro\xc4\x8dajo lokalne te\xc5\xbeave, na primer hemoptizo. Invazivne aspergiloze obi\xc4\x8dajno zahtevajo agresivno zdravljenje z antimikotiki, zlasti amfotericinom B ali vorikonazolom. Alergijska bronhopulmonalna aspergiloza se obi\xc4\x8dajno zdravi s kortikosteroidi (z bla\xc5\xbeenje poslab\xc5\xa1anj), itrakonazolom (omogo\xc4\x8di zmanj\xc5\xa1anje odmerkov kortikosteroidov) ter z optimirano terapijo astme.'